ভোলা, ২৪ জুন (শীর্ষ নিউজ ডটকম): ভোলার লালমোহন উপজেলার পশ্চিম চরউমেদ ইউনিয়ন আওয়ামী লীগের আহ্বায়কের স্বেচ্ছারিতার অভিযোগে আহ্বায়ক কমিটির ১২ জন সদস্য পদত্যাগ করেছেন। আজ শুক্রবার দুপুরে তারা একযোগে লালমোহন উপজেলা আওয়ামী লীগের সভাপতি ও সম্পাদকের কাছে পদত্যাগপত্র পেশ করেন।  পদত্যাগকারীরা হলেন- যুগ্ম আহ্বায়ক সালাম হাওলাদার, যুগ্ম আহ্বায়ক শাজাহান  ব্যাপারি, সদস্য ইউনুছ মিয়া, নুরুল ইসলাম জামাল, মাসুদ আলম, মহসিন কবির, সেলিম ফরাজি, হারুন ব্যাপারি, তছির আহমেদ, মহাদেব চন্দ্র ব্যাপারি, বাদশা মিয়া ও মঞ্জুরুল আলম।   এ ব্যাপারে পশ্চিম চর উমেদ ইউনিয়ন আওয়ামী লীগের আহ্বায়ক মাওলানা আবু তৈয়ব জানান, ১৬ সদস্যের আহ্বায়ক কমিটির ১২ জন পদত্যাগপত্র জমা দিয়েছেন বলে তিনি শুনেছেন। তবে কেন তারা পদত্যাগ করছেন তা তিনি জানেন না।  লালমোহন উপজেলা আওয়ামী লীগের সভাপতি অধ্যক্ষ একেএম নজরুল ইসলাম জানান, পদত্যাগপত্র জমা দিলেই পদত্যাগ হয়ে যায় না। অসন্তোষের কারণে অভিমান করে  তারা এটা করেছেন। শনিবার বিষয়টির সুষ্ঠু সমাধান হবে বলে বলে তিনি আশা প্রকাশ করেন।  (শীর্ষ নিউজ ডটকম/প্রতিনিধি/ওআর/শাসি/২০.০৩ ঘ.)